### NN 116/2021 (27.10.2021.), Odluka o naknadi za razvoj za područje Općine Jesenje

KRAKOM – VODOOPSKRBA I ODVODNJA d.o.o.

2002

Na temelju članka 16. i 17. Društvenog ugovora KRAKOM – VODOOPSKRBE I ODVODNJE d.o.o., članka 52., stavak 1. i članka 56. Zakona o financiranju vodnoga gospodarstva (»Narodne novine« broj: 153/09, 90/11, 56/13, 154/14, 119/15, 120/16, 127/17 i 66/19), te članka 23., stavak 1., točka 4. Zakona o vodnim uslugama (»Narodne novine« broj 66/19), Skupština društva KRAKOM – VODOOPSKRBE I ODVODNJE d.o.o. 12. listopada 2021. godine donosi

ODLUKU

O NAKNADI ZA RAZVOJ

I. OPĆE ODREDBE

Članak 1.

Ovom se Odlukom, na području Općine Jesenje uvodi obveza plaćanja naknade za razvoj radi sufinanciranja izgradnje komunalnih vodnih građevina koja su u sustavu javne vodoopskrbe, utvrđuje se obveznik plaćanja, visina naknade, namjena prikupljenih sredstava od naknade, način i rok uplate naknade, prava i obveze javnog isporučitelja vodnih usluga KRAKOM – VODOOPSKRBE I ODVODNJE d.o.o. (u daljnjem tekstu: Isporučitelj), te nadzor nad obračunom i naplatom naknade za razvoj.

Članak 2.

Vodoopskrbno područje, u smislu članka 1. ove Odluke je dio vodoopskrbnog područja u nadležnosti Isporučitelja.

II. OBRAČUN, NAPLATA I NAMJENA NAKNADE
 ZA RAZVOJ

Članak 3.

Naknada za razvoj koristit će se prema planu gradnje komunalnih vodnih građevina:

– za sufinanciranje izgradnje, rekonstrukcije i sanacije sustava javne vodoopskrbe i drugih vodnih građevina,

– za izradu projektne i tehničke dokumentacije i troškove stručnog nadzora.

Članak 4.

Obveznik plaćanja naknade za razvoj je obveznik plaćanja cijene vodne usluge na vodoopskrbnom području Općine Jesenje, uz koju se plaća naknada za razvoj.

Osnovica za obračun naknade za razvoj je jedinica mjere isporučene vodne usluge odnosno jedan metar kubni isporučene vode (1 m³).

III. PRAVA I OBVEZE ISPORUČITELJA

Članak 5.

Naknada za razvoj uplaćuje se na osnovi ispostavljenog računa za vodnu uslugu i iskazuje se kao zasebna stavka na računu te usluge.

Račun za isporučenu vodnu uslugu iz stavka 1. ovog članka ispostavlja Isporučitelj.

Iznos naknade za razvoj ne podliježe obvezi obračunavanja poreza na dodanu vrijednost.

Ukupan iznos naknade za razvoj koju je obveznik dužan platiti predstavlja umnožak količine isporučene vodne usluge i iznosa naknade utvrđene sukladno članku 7. ove Odluke.

Naknada za razvoj je prihod Isporučitelja.

Članak 6.

Način i rokovi uplate naknade za razvoj se određuju sukladno Odluci o cijeni vodnih usluga koju donosi Isporučitelj.

Članak 7.

Naknada za razvoj iznosi:

– 2,00 kn/m³ za kategoriju domaćinstva i stanari,

– 3,00 kn/m³ za kategoriju gospodarstvo.

Članak 8.

Isporučitelj je u obvezi prikupljena sredstva naknade za razvoj evidentirati u svojim poslovnim knjigama na posebnom kontu – poziciji, te ih koristiti za financiranje izgradnje objekata iz članka 1. ove Odluke.

Isporučitelj se obvezuje Općini Jesenje godišnje dostaviti izvještaj o obračunatim iznosima naknade za razvoj.

Članak 9.

Nadzor nad obračunom i naplatom naknade za razvoj obavlja Jedinstveni upravni odjel Općine Jesenje na temelju dostavljenih izvješća iz članka 8. stavak 2. ove odluke.

IV. PRIJELAZNE I ZAVRŠNE ODREDBE

Članak 10.

Odluka o naknadi za razvoj donosi se za razdoblje važenja plana gradnje komunalnih vodnih građevina.

Ova Odluka objavit će se u »Narodnim novinama«, a stupa na snagu prvog dana od dana objave.

Isporučitelj je obvezan ovu Odluku po njenom stupanju na snagu objaviti na svojim internetskim stranicama.

Broj: 481/2021
 Krapina, 12. listopada 2021.

Predsjednik Skupštine
 Dario Cvrtila, struč. spec. rel. int., v. r.